Title: คำสั่งหัวหน้าคณะปฏิรูปการปกครองในระบอบประชาธิปไตยอันมีพระมหากษัตริย์ทรงเป็นประมุข ที่ 16/2549 เรื่อง แต่งตั้งคณะกรรมการกำกับดูแลการเปิดใช้ท่าอากาศยานสุวรรณภูมิ

คำสั่งหัวหน้าคณะปฏิรูปการปกครองในระบอบประชาธิปไตย
อันมีพระมหากษัตริย์ทรงเป็นประมุข
ที่ ๑๖/๒๕๔๙
เรื่อง แต่งตั้งคณะกรรมการกำกับดูแลการเปิดใช้ท่าอากาศยานสุวรรณภูมิ

เพื่อให้การเปิดใช้ท่าอากาศยานสุวรรณภูมิในวันที่
๒๘ กันยายน ๒๕๔๙ เป็นไปด้วยความเรียบร้อย จึงให้มีคณะกรรมการกำกับดูแลการเปิดใช้ท่าอากาศยานสุวรรณภูมิ
ประกอบด้วยบุคคล ดังต่อไปนี้

๑. พลอากาศเอก ชลิต พุกผาสุข                           เป็นประธานกรรมการ
ผู้บัญชาการทหารอากาศ
๒. พลเอก เรืองโรจน์ มหาศรานนท์                        เป็นรองประธานกรรมการ
ผู้บัญชาการทหารสูงสุด
๓. พลตำรวจเอก อิสระพันธ์ สนิทวงศ์ ณ อยุธยา         เป็นกรรมการ
รองผู้บัญชาการตำรวจแห่งชาติ
๔. นายโชติศักดิ์ อาสภวิริยะ                                เป็นกรรมการ
กรรมการผู้อำนวยการใหญ่
บริษัท
ท่าอากาศยานไทย จำกัด (มหาชน)
๕. เรืออากาศโท อภินันทน์ สุมนะเศรณี                    เป็นกรรมการ
กรรมการผู้อำนวยการใหญ่
บริษัท
การบินไทย จำกัด (มหาชน)
๖. นายกอบชัย ศรีวิลาศ                                    เป็นกรรมการ
๗. นายสมชัย สวัสดิผล                                     เป็นกรรมการ
๘. นายอำพน กิตติอำพน                                   เป็นกรรมการ
เลขาธิการคณะกรรมการพัฒนาการเศรษฐกิจ              และเลขานุการ
และสังคมแห่งชาติ
๙.
เจ้าหน้าที่ที่เลขาธิการคณะกรรมการพัฒนาการ        เป็นผู้ช่วยเลขานุการ
เศรษฐกิจและสังคมแห่งชาติมอบหมาย
๑๐. เจ้าหน้าที่ที่เลขาธิการคณะปฏิรูปการปกครอง        เป็นผู้ช่วยเลขานุการ
ในระบอบประชาธิปไตย
อันมีพระมหากษัตริย์
ทรงเป็นประมุขมอบหมาย

ให้คณะกรรมการกำกับดูแลการเปิดใช้ท่าอากาศยานสุวรรณภูมิมีอำนาจหน้าที่ตามระเบียบสำนักนายกรัฐมนตรี
ว่าด้วยการพัฒนาท่าอากาศยานสุวรรณภูมิ พ.ศ. ๒๕๔๕ และมีอำนาจหน้าที่ดังต่อไปนี้ด้วย

๑.
กำกับดูแลการดำเนินการเปิดใช้ท่าอากาศยานสุวรรณภูมิ ในวันที่ ๒๘ กันยายน ๒๕๔๙
ให้เป็นไปด้วยความเรียบร้อย
๒.
ประสานและติดตามการดำเนินการของคณะกรรมการที่จัดตั้งขึ้นตามกฎหมาย หรือคำสั่งอื่น
ส่วนราชการ รัฐวิสาหกิจ หน่วยงานอื่นของรัฐ ราชการส่วนท้องถิ่น และบุคคลที่เกี่ยวข้อง
ให้การเปิดใช้ท่าอากาศยานสุวรรณภูมิเป็นไปด้วยความเรียบร้อย
๓.
รับและพิจารณาข้อเสนอแนะจากสายการบินและบุคคลที่เกี่ยวข้อง
๔.
สั่งการและวินิจฉัยชี้ขาดปัญหาต่าง ๆ ที่เกิดขึ้น เพื่อให้การเปิดใช้ท่าอากาศยานสุวรรณภูมิเป็นไปด้วยความเรียบร้อย
๕.
เสนอแนะการกราบบังคมทูลพระกรุณาฯ เพื่อเสด็จพระราชดำเนินทรงเปิดท่าอากาศยานสุวรรณภูมิอย่างเป็นทางการ
๖.
แต่งตั้งคณะอนุกรรมการหรือบุคคล และมอบหมายให้ดำเนินการเรื่องใด ๆ แล้วรายงานให้คณะกรรมการกำกับดูแลการเปิดใช้ท่าอากาศยานสุวรรณภูมิ
ทราบ
๗.
ดำเนินการอื่น ๆ ตามความจำเป็นและเหมาะสม

ให้คณะกรรมการที่จัดตั้งขึ้นตามกฎหมายหรือคำสั่งอื่น
ส่วนราชการ รัฐวิสาหกิจ หน่วยงานของรัฐ ราชการส่วนท้องถิ่น และบุคคลที่เกี่ยวข้อง ปฏิบัติตามการสั่งการ
การประสานและการวินิจฉัยชี้ขาดของคณะกรรมการกำกับดูแลการเปิดใช้ท่าอากาศยานสุวรรณภูมิโดยเร็ว

ทั้งนี้
ตั้งแต่บัดนี้เป็นต้นไป[๑]

สั่ง ณ วันที่
๒๕ กันยายน พุทธศักราช ๒๕๔๙
พลเอก สนธิ
 บุญยรัตกลิน
หัวหน้าคณะปฏิรูปการปกครองในระบอบประชาธิปไตย
อันมีพระมหากษัตริย์ทรงเป็นประมุข

นันทนา/ผู้จัดทำ
๑๒  ตุลาคม  ๒๕๔๙

ศรินรัตน์/ปรับปรุง
๒๙
มิถุนายน ๒๕๖๓

อรญา/ตรวจ
๘ กรกฎาคม
๒๕๖๓

[๑] ราชกิจจานุเบกษา
เล่ม ๑๒๓/ตอนที่ ๑๐๖ ก/หน้า ๑๗/๔ ตุลาคม ๒๕๔๙